Bestilte Yousee tv og bredbånd online, da jeg flyttede i en ny lejlighed den 01/01-2013
Beslutter mig så derefter for at ringe ind og tilkøbe yousee-plus, og får da også en god og grundig rådgivning inden jeg bekræfter købet.
Jeg modtager min boks og mit modem, og nyder at produktet bare virker(dog med lidt lavere hastighed end angivet, og ja, det er med kabel da jeg vil undgå tilfældige udfald)

Der går så en god rum tid før jeg modtager min første regning på lidt over 2000 kr.(Udover en enkelt på 51 kr. lidt før) og den bliver betalt. 

Men så her for lidt over 2 uger siden, forsvinder nettet med den begrundelse at mit abonnement er ophørt efter aftale. Arbejder længe næste dag, og ringer så ind på anden dagen efter at det blev lukket, som er en fredag.
Jeg kommer igennem til en medarbejder, hvor jeg forklarer at mit net er blevet lukket, ifølge en aftale som jeg ikke kender noget til.
Han spørger om jeg er sikker på at jeg ikke har lavet en aftale, hvilket jeg afviser.
Jeg bliver sat på hold mens han undersøger, og han vender så tilbage og siger, at han kan se at det er blevet lukket fordi han kan se at jeg ikke bruger min forbindelse mere. 
Jeg siger at det kan da ikke passe, for jeg brugte den dagligt, og jeg sad og brugte den da den blev lukket.
Jeg bliver sat på hold igen. Han vender tilbage og siger så at han kan se at vi søreme har et mellemværende(sikke et ordvalg) da jeg har en ubetalt bredbånds-regning for perioden februar-marts, men at jeg har betalt for april til og med juni. 

Jeg siger at det kan jeg ikke forstå da jeg har betalt samtlige girokort jeg har modtaget. Men jeg spørger så efterfølgende om jeg så ikke kan få fremsendt en faktura med tilhørende girokort på den manglede betaling, så jeg kan få det kigget efter, og bragt iorden hurtigst muligt. 
Han postulerer så at det kan han gøre endnu bedre, da han kan sende mig en mail med girodetaljerne med det samme, hvis jeg vil udlevere min mail-adresse til ham, og så vil jeg have den indenfor 5 min.
Jeg tænker at det var en herlig løsning, udleverer min mail, forhører mig om evt. andre sanktioner eller gebyrer for genåbning, og bliver forsikret at det bliver der ikke noget af, så længe jeg betaler min regning. Siger god weekend og afslutter opkaldet, med en forventning af at jeg få det ordnet i løbet af weekenden.

Da jeg afslutter opkaldet ser jeg klokken er 18.25 og jeg tænker at jeg var heldig at fange jeres kundeservice inden han fik fri. Tjekker min mail 15 min efter, ingenting. Laver aftensmad og tjekker senere på aftenen, ingenting. 
Tænker at han nok havde fået lidt for travlt med at komme hjem på weekend, og venter til næste dag inden jeg tjekker min mail nede på det lokale bibliotek, stadig ingenting.
Jeg tjekker så min mail i min middagspause på mit arbejde, mandag og tirsdag, og har stadig ikke modtaget noget.
Endelig onsdag hvor jeg tjekker min mail, finder jeg en mail fra jeres supporter. Lettere irriteret over at den først kommer nu, beslutter jeg at tage i banken og få ordnet det efter arbejde.
Jeg tager så heldigvis den beslutning at køre hjem og lufte min hund, før jeg skal i banken, for så at finde ud af at der har været en tekniker og lukke mit tv-signal også. 
Ringer ind igen og spørger hvorfor det er blevet lukket, da jeg for seks dage siden havde snakket med en af hendes kollegaer, og han havde sagt at jeg bare skulle indbetale efter de giro-detaljer, som jeg skulle modtage med det samme(5 dage inden jeg faktisk modtog den) 
Det skulle jeg da aldrig have sagt.. Hun afbryder mig midt i min sætning, med et skingert "Nej, det kan ikke passe" og fortsætter med at sige at det kan bestemt ikke lade sig gøre, at få det tilsendt via mail. Jeg gentager så at jeg snakkede med en mandlig supporter i om fredagen, som netop ville gøre dette. Hun begynder så at hentyde til at jeg sidder finder på noget, fordi det simpelthen bare ikke kan lade sig gøre. Og sådan fortsætter samtalen så i et par minutter, med at jeg må ligge øre til at blive kaldt løgner.
Jeg bliver lettere irriteret, og siger så til hende at det gider jeg ikke høre på, da jeg kan tage et screen-dump og sende det ind til hende. 
Endelig skruer hun så ned for retorikken, siger så at jeg må ringe ind til jeres regnskabsafdeling og finde ud af det med dem, og så bestille helt nye abonnementer bagefter, og så betale for oprettelse igen. Selvom jeg egentlig var blevet lovet det modsatte.

Jeg fortæller så at jeg ikke er interesseret i at skulle betale oprettelse for et nyt abonnement, men gerne vil have fremsendt en faktura med brev (som jeg endnu ikke har modtaget, så jeg går udfra at jeg skal ringe ind igen, og bede om en ny imorgen), da jeg ligeså godt kan få det fulde overblik over hvad der er gået galt. 

Er så her i weekenden til grillfest hjemme ved min gamle mor, og fortæller hende så om den dårlige oplevelse jeg havde, ved at blive anklaget for at lyve af en supporter. Hun ryster på hovedet og siger at det er hvad man kan forvente, da hun tidligere havde bestilt tv/bredbånd hos jer, og bedt om selv at opsætte det hele, netop fordi hendes søn (mig) har gjort det adskillige gange før. 
Og ganske rigtigt installerede jeg også det hele for hende denne gang, men på hendes første regning bliver hun så opkrævet 3500 kr. for at have haft en tekniker ude. Hun ringer ind og brokker sig, men ender med at betale regningen samtidig med hun opsiger sit abonnemt, og skifter udbyder.

Så alt i alt en rigtig dårlig oplevelse med Yousee's kundeservice, som åbenbart hverken snakker sammen, har de samme procedurer (Den ene kan maile, hvor den anden ikke kan), eller kan finde ud af hvor der har været teknikere ude, og slutteligt den absurde beskyldning om at jeg skulle sidde og opdigte en tidligere samtale, og en mail. 

Forrykt behandling af to forskellige velmenende kunder, men jeg går da udfra at de ekstra 3500 kr. lunede i kassen.

Vil gerne lige tilføje en opdatering af min anmeldelse :

Jeg fik efter ovenstående anmeldelse besked på at rette henvendelse til jeres support, med kundenummer og adresse, hvilket jeg efterfulgte. 

Kort tid efter fik jeg en auto-mail, hvori jeg kunne læse at i ville vende tilbage inden for to hverdage. 

Det var tirsdag d. 28 maj (9 dage siden) og jeg har stadig intet hørt fra jer.
Finder det yderst kritisabelt at jeg, endnu engang, skal opleve problemer med jeres support. Det burde være det mindste problem at have en god kundeservice/support, men jeg har sandsynligvis overvurderet lysten til kommunikation.